Et voldsomt slagsmål lørdag morgen på et diskotek i Aalborg kostede en ung mand livet, mens flere andre blev såret af knivstik. Da politiet nåede frem til Jomfru Ane Gade, hvorfra det første alarmopkald indløb to minutter i fem, fandt betjentene flere blødende mennesker i gaden og i en baggård. Foran en 7-Eleven-kiosk lå en stærkt blødende mand på 21 år. Han blev senere erklæret død. Seks andre blev såret, og heraf var to i livsfare, oplyser vicepolitiinspektør Ole Kristensen i Nordjyllands Politi. Slagsmålet opstod på diskoteket Tiger. Den person, der ringede først til politiet, sagde, at man havde brug for mindst tre ambulancer. -Det begyndte inde på Tiger og bredte sig videre derfra. Der er videokameraer i Jomfru Ane Gade, og nu skal vi se på optagelserne, siger Ole Kristensen. De to hårdt sårede personer var en overgang i livsfare. Den ene var blevet stukket syv gange i ryggen. Tre andre fik overfladiske snitsår, mens en fjerde var blevet slået i hovedet med en flaske. -Vi arbejder intenst på sagen, siger Ole Kristensen. Lørdag formiddag havde politiet ingen viden om motivet til slagsmålet. En person var blevet anholdt. -Vi har en fornemmelse af, at han ved noget om sagen, siger vicepolitiinspektøren. /ritzau/

Referat:
21-årig mand mistede livet efter at være såret af knivstik i Aalborg.